Slovenija na Evropskem prvenstvu v košarki 2005 v Srbiji in Črni gori, kjer je pod vodstvom selektorja Aleša Pipana v svojem sedmem nastopu s šestim mestom dosegla najboljši rezultat na Evropskih prvenstvih do tedaj. S tem se je slovenska reprezentanca tudi prvič uvrstila na Svetovno prvenstvo. V predtekmovalni skupini C je proti grški, francoski in bosansko-hercegovski reprezentanci osvojila prvo mesto s tremi zmagami ter se neposredno uvrstila v četrtfinale, kjer je izgubila proti nemški reprezentanci. V tekmah za peto do osmo mesto je premagala hrvaško reprezentanco, izgubila pa proti litvanski.